CELEX: 62013CN0273
Language: el
Date: 2013-05-17 00:00:00
Title: Υπόθεση C-273/13 P: Αναίρεση που άσκησε στις 17 Μαΐου 2013 η Δημοκρατία της Πολωνίας κατά της αποφάσεως που εξέδωσε το Γενικό Δικαστήριο στις 27 Φεβρουαρίου 2013 στην υπόθεση T-241/10, Πολωνία κατά Επιτροπής

27.7.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 215/8
            
         Αναίρεση που άσκησε στις 17 Μαΐου 2013 η Δημοκρατία της Πολωνίας κατά της αποφάσεως που εξέδωσε το Γενικό Δικαστήριο στις 27 Φεβρουαρίου 2013 στην υπόθεση T-241/10, Πολωνία κατά Επιτροπής
   (Υπόθεση C-273/13 P)
   2013/C 215/11
   Γλώσσα διαδικασίας: η πολωνική
   
      Διάδικοι
   
   
      Αναιρεσείουσα: Δημοκρατία της Πολωνίας (εκπρόσωπος: B. Majczyna)
   
      Αντίδικος κατ’ αναίρεση: Ευρωπαϊκή Επιτροπή
   
      Αιτήματα της αναιρεσείουσας
   
   Η αναιρεσείουσα ζητεί από το Δικαστήριο:
   
               —
            
            
               να αναιρέσει στο σύνολό της την απόφαση του Γενικού Δικαστηρίου της 27ης Φεβρουαρίου 2013 στην υπόθεση T-241/10, Πολωνία κατά της Ευρωπαϊκής·
            
         
               —
            
            
               να ακυρώσει την απόφαση της Επιτροπής 2010/152/ΕΕ της Επιτροπής της 11ης Μαρτίου 2010 [κοινοποιηθείσα υπό τον αριθμό Ε(2010) 1317] περί εξαιρέσεως από τη χρηματοδότηση της Ευρωπαϊκής Ένωσης ορισμένων δαπανών που πραγματοποιήθηκαν από τα κράτη μέλη στο πλαίσιο του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), τμήμα Εγγυήσεων, στο πλαίσιο του Ευρωπαϊκού Γεωργικού Ταμείου Εγγυήσεων (ΕΓΤΕ) και στο πλαίσιο του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ) (ΕΕ L 63 της 12ης Μαρτίου 2010, σ. 7), καθόσον εξαιρεί δαπάνες ύψους 279 794 442,15 PLN και 25 583 996,81 ευρώ, στις οποίες προέβη η επιφορτισμένη προς τούτο από τη Δημοκρατία της Πολωνίας αρχή·
            
         
               —
            
            
               να καταδικάσει την Ευρωπαϊκή Επιτροπή στα δικαστικά έξοδα αμφοτέρων των διαδικασιών.
            
         
      Λόγοι αναιρέσεως και κύρια επιχειρήματα
   
   Προς στήριξη της αιτήσεως αναιρέσεως η Δημοκρατία της Πολωνίας προβάλλει τους ακόλουθους λόγους:
   
               1)
            
            
               Ο πρώτος λόγος στηρίζεται σε εσφαλμένη ερμηνεία του άρθρου 20 του κανονισμού (ΕΚ) 1782/2003, καθόσον το Γενικό Δικαστήριο δέχθηκε ότι νομοθετική αυτή πράξη επιβάλλει ένα πλήρως ανυσματικό σύστημα προσδιορισμού αγροτεμαχίων (LPIS-GIS) ή άλλο ισοδύναμο σύστημα, ενώ για να πληρούνται τα προβλεπόμενα από τον κανονισμό πρότυπα δεν είναι αναγκαίο κάτι τέτοιο.
            
         
               2)
            
            
               Ο δεύτερος λόγος στηρίζεται σε εσφαλμένη ερμηνεία του άρθρου 53 του κανονισμού (ΕΚ) 796/2004 καθόσον το Γενικό Δικαστήριο δέχθηκε ότι οι κυρώσεις για εκ προθέσεως παραβάσεις πρέπει να επιβάλλονται ακόμα και όταν η πρόθεση των ενδιαφερομένων δεν έχει διαπιστωθεί οριστικά.
            
         
               3)
            
            
               Ο τρίτος λόγος στηρίζεται σε έλλειψη επαρκούς αιτιολογίας της αναιρεσιβαλλομένης αποφάσεως. Η Δημοκρατία της Πολωνίας υποστηρίζει ότι το Γενικό Δικαστήριο δεν διευκρίνισε ποιες ήταν οι ουσιαστικές και τυπικές προϋποθέσεις που προβλέπει το άρθρο 20 του κανονισμού (ΕΚ) 1782/2003 οι οποίες δεν πληρούνταν εν προκειμένω. Επίσης, το Γενικό Δικαστήριο δεν εξήγησε πώς η δυνατότητα διαπιστώσεως του δόλου στο πλαίσιο δικαστικής διαδικασίας συνεπαγόταν το ασυμβίβαστο του ακολουθούμενου από τις πολωνικές αρχές συστήματος πληρωμών προς τους σκοπούς της κοινής γεωργικής πολιτικής. Περαιτέρω, το Γενικό Δικαστήριο δεν διευκρίνισε τα στοιχεία στα οποία στηριζόταν η ασυνέπεια της εκ μέρους των πολωνικών αρχών εκτιμήσεως του κινδύνου σε βάρος του Ταμείου.
            
         
               4)
            
            
               Ο τέταρτος λόγος στηρίζεται σε παραβίαση της αρχής της εκατέρωθεν ακροάσεως και του δικαιώματος σε δίκαιη δίκη, επειδή δεκ ελήφθησαν υπόψη αποδεικτικά στοιχεία που είχε προσκομίσει η Δημοκρατία της Πολωνίας, και στο γεγονός ότι το Γενικό Δικαστήριο αποφάνθηκε επί ζητημάτων που υπερβαίνουν τα όρια της διαφοράς. Το Γενικό Δικαστήριο δεν έλαβε υπόψη τα αποδεικτικά στοιχεία που κατέθεσε και τις δηλώσεις στις οποίες προέβη η Δημοκρατία της Πολωνίας όσον αφορά το σύστημα για τον προσδιορισμό της επιλεξιμότητας των εκτάσεων αγροτεμαχίων και δεν εξήγησε τα κριτήρια των ελέγχων στη διοικητική περιφέρεια Opolskie. Επιπλέον, το Δικαστήριο εξέταση επεκτάθηκε πέρα του αντικειμένου των καταγγελιών της Επιτροπής το οποίο αποτέλεσε τη βάση της προσβληθείσας αποφάσεώς της.